Šiaulių gidas

Ellai Fitzgerald – 100
2017-03-01 18:00 (Europe/Moscow) | Koncertų salė „Saulė”
Šiemet sukanka 100 metų kai gimė Ella Fitzgerald.

Ella Jane Fitzgerald gimė 1917 m. balandžio 25 d. – viena įtakingiausių XX a. džiazo muzikos vokalisčių. Ši atlikėja pelnė net 13 „Grammy“ apdovanojimų, taip pat buvo nominuota ir apdovanota Nacionaline menų premija – JAV prezidento Ronald Reagan, ir Prezidento laisvės premija iš George H. W. Bush.

Paauglystėje Ella svojojo tapti garsia šokėja, tačiau metams bėgant ji vis labiau domėjosi dainavimu ir džiazo muzika. 1934 m. gavusi pasiūlymą sudalyvauti talentų atrankoje „Amateur Nights“ ji pasirinko Haogy Carmichael dainą „Judy“, konkursą laimėjo, taip prasidėjo Ellos kaip daininkės karjera.

Karjeros pradžioje Ella Firzgerald koncertavo kartu su bigbendu ir tik po septynių metų dainavimo su grupe Ella ryžosi pradėti savo solo karjerą. Netrukus pasirodė keletas ypač išpopuliarėjusių jos kūrinių, įrašytų su Ink Spots, Louis Jordan ir the Delta Rhythm Boys. Ella Fitzgerald pasirodė ir keliuose televizijos šou laidose, taip ji susipažino su džiazo legendomis Louis Armstrong, Duke Ellington. Įrašė daug garsių džiazo baladžių ir tapo viena ryškiausių džiazo atlikėjų XX a.

1996 m. birželio 15 d., būdama 79 metų, atlikėja mirė Beverli Hilse.

Cecile Verny – tai pasaulio pilietė, kuri turi afrikietiškas šaknis, gyvena Vokietijoje ir tiesiog myli džiazą ir amerikietišką šio muzikinio stiliaus skambesį. Cecile yra išskirtinė būtent tuo, kad niekuomet nesimokė dainavimo, tačiau pati puikiai jaučiasi dainuodama įvairiausio muzikinio stiliaus muziką – pop, džiazą, bliusą, soul ar funk muziką.

1987 metais ji sukūrė muzikinį duetą, kuris virto į trio „Cecile Sings“, o dar vėliau ir į muzikinį kvartetą Cecile Verny Quartet (CVQ). Cecile nenuilsdama rašė muziką prancūzų ir anglų kalbomis, o kvartetas vis labiau populiarėjo. Per dvidešimt metų kvartetas aplankė įvairiausias pasaulio šalis ir miestus nuo Paryžiaus iki Nairobio, nuo Antibio iki Asmaros, nuo Pietų Afrikos iki Latvijos. Šis Cecile Verny kvartetas išleido aštuonis studijinius albumus, o vienas iš jų Vokietijos įrašų kritikų pripašintas kaip geriausiu. Atlikėja mėgsta ne tik dainuoti, bet ir gaminti bei siūti, o laisvu laiku nepamiršta ne tik savęs bet ir kitų – ji dirba savanore vietinėje ligoninėje su žmonėmis sergančiais AIDS. Net didžiausi muzikos apdovanojimai neužgožia nuoširdumo ir atsidavimo kiekvienam klausytojui bei žiūrovui.

Koncerte dalyvauja:
Šiaulių simfodžiazo orkestras (dirigentas Raitis Ašmanis)
Solistė Cécilė Verny (Vokietija)

Koncerto vedėjas – Viktoras Gerulaitis

Moters dienos renginys
2017-03-08 16:00 (Europe/Moscow) | Pėsčiųjų bulvaras (Vilniaus g.)
Šiaulių valstybinės kolegijos studentų atstovybė organizuoja šventę moterims ir panelėms – MOTERS DIENĄ! Šiaulių miesto bulvare skambės gyva muzika, akis džiugins kolegijos studentų šokiai, visus šildys karšta arbata, o alkį malšins skanios ir šviežios bandelės. Moterys ir panelės neliks nepastebėtos, nes jų laukia gėlės ir dovanos, bei galimybė nusifotografuoti prie gražios foto sienos. O kaip gi be smagių ir linksmų užduočių, kurios leis sušilti ir smagiai praleisti laiką. Viskas vyks kovo 8 dieną, 16 valandą, Šiaulių miesto bulvare, prie Čili Pizza.

LEMON JOY “WILLKOMMEN“ naujo albumo pristatymo koncertas
2017-03-10 18:00 (Europe/Moscow) | Koncertų salė „Saulė”
Viena garsiausių ir populiariausių Lietuvos grupių „Lemon Joy“ kviečia į didžiausią savo solinį koncertą, kurio metu atliks populiariausius hitus ir pristatys naujausio albumo „Willkommen“ dainas. Tiesa, daug šio albumo kūrinių taip pat jau yra pamėgti klausytojų ir dažnai skamba radijo stotyse — „Ylang Ylang“, „Tik iškart, tik stipriau“, „Su pirma saulės šviesa“ ir, žinoma, naujausias radijo singlas „Be atšvaitų“.
Retai albumais muzikos gerbėjus lepinanti grupė šiemet sugrįžo su naujomis dainomis. Kaip visuomet užburiančiomis savo melodijomis ir persmelktomis švelnia nostalgija. Kiekvienas „Lemon Joy“ albumas — reikšmingas įvykis Lietuvos muzikos pasaulyje, o pastarojo teko laukti net penkerius metus.
Koncertui „Lemon Joy“ ruošia specialią beveik dviejų valandų trukmės programą. Koncerte skambės dainos, apimančios visą grupės gyvavimo laikotarpį. Per savo gyvavimą „Lemon Joy“ išleido 7 studijinius albumus: „Glostyk“ (1996), „Super“ (1998), „Mylėt tave taip beprotiška ir keista“ (1999), „REstart“ (2001), „1210“ (2006), „Stebuklas“ (2011), „Willkommen“ (2016). 2004 metais pasirodė geriausių dainų rinkinys „Electropop“.

Fotografo M. Čepulio knygos „Metai. Gamtos fotografo dienoraštis“ pristatymas
2017-03-11 13:00 - 17:00 (Europe/Moscow) | Šiaulių dailės galerija
2017 m. kovo 11 d. 13 val. Šiaulių dailės galerijoje, Vilniaus g. 245.
„Metai. Gamtos fotografo dienoraštis“ – išskirtinis leidinys apie Lietuvos laukinę gamtą „Metai. Gamtos fotografo dienoraštis“. „Lututės“ leidyklos išleistoje knygoje neaptiksite nė vienos fotografijos, darytos ne Lietuvoje. Visos nuotraukos fotografuotos tik mūsų šalyje ir tik laukinėje gamtoje.
Leidinyje publikuojamos ne tik įspūdingos nuotraukos, bet ir tikros istorijos, pasakojimai, mintys, nusėdusios galvoje M. Čepuliui klajojant miškais, braidant pelkėse ir tūnant slėptuvėse. „Metuose“ skaitytojai ras ir daug žinių apie mūsų gamtą, netikėčiausių nuotykių, patirtų bandant įamžinti įprastus ir rečiausius Lietuvos gyvūnus bei gamtos reiškinius, kurie padės suvokti ne tik kaip gimsta kadrai, bet ir kas dedasi gamtoje ištisus metus.

NACIONALINIO M. K. ČIURLIONIO MENŲ MOKYKLOS SIMFONINIO ORKESTRO KONCERTAS
2017-03-11 15:00 (Europe/Moscow) | Koncertų salė „Saulė”
Nemokamas koncertas skirtas Kovo 11-ajai paminėti

Regbio taurė "Kalvis"
2017-03-12 12:00 (Europe/Moscow)
Kviečiame atvykti į regbio varžybas

Donatas Montvydas su styginių kvintetu | Muzika širdyje
2017-03-17 19:00 (Europe/Moscow) | Koncertų salė „Saulė”
Po itin sėkmingų metų, atlikėjas Donatas Montvydas nestovi vietoje ir savo gerbėjams pristato visai kitokią muzikinę programą. Utenos, Marijampolės, Mažeikių, Šiaulių, Telšių bei Plungės gyventojai turės išskirtinę galimybę išgirsti atlikėjo atliekamas dainas, akomponuojant styginių kvintetui.
Tai visiškai naujas Donato Montvydo koncertų konceptas, kuomet atlikėjas savo kūriniams pritaikys klasikinė muzikos aranžuotes ir kartu su styginių kvintetu pristatys programą „Muzika širdyje“. Tai naujas ir iki šiol atlikėjo neišbandytas konceptas, kuomet į klasiką bus pažvelgta moderniai.
„Praėjusiais metais sukūrėme šou, pritaikytus arenoms, o dabar atėjo metas atiduoti duoklę gerbėjams mažesniuose miestuose, kitaip tariant atiduoti duoklę savo ištakoms, nuo kurių viskas ir prasidėjo. Kviečiu į intymų susitikimą, kurio metu pademonstruosiu kitokį save, tačiau atliekantį savo kūrinius“ – teigia atlikėjas.
Donatas džiaugiasi, kad koncertinis turas „Muzika širdyje“ – tai galimybė artimai pabendrauti su savo klausytojais bei koncertų metu pažvelgti kiekvienam į akis, juk tokios koncepto muzikinis susitikimas tai padaryti leidžia!
Turo metu, atlikėjas Donatas Montvydas pasirodys kartu su ištikimais scenos bičiuliais Mariumi Leskausku, Juozu Martinkėnu bei styginių kvintetu.

Ian Maksin ir Šiauliai Guitar Trio koncerte ''Come Together''
2017-03-18 18:00 (Europe/Moscow) | „Polifonijos” salė
Prodiuserinės kompanijos “Arts Libera International” kvietimu į Lietuvą iš Jungtinių Amerikos Valstijų atvyksta žymus violončelės virtuozas ir kompozitorius Ian Maksin. Puikus solistas ir įvairios sudėties tarptautinių ansamblių dalyvis su koncertais apkeliavęs daugiau negu trisdešimt pasaulio šalių, muzikuoja prestižinėse Amerikos, Europos, Azijos koncertinėse salėse kartu su tokiomis muzikos žvaigždėmis kaip Andrea Bocelli, Sting, Gloria Estefan, Barry Gibb ir kt. Ian Maksin tik su jam būdinga įtaiga gali nuostabiai pagroti klasikinės muzikos koncertą su orkestru ir taip pat pakerėti publiką grodamas solo džiazo arba roko kompoziciją. Šį kartą muzikantas drauge su pripažintu gitaros virtuozų ansambliu “Vilnius Guitar Trio” – Artūras Chalikovas, Gintaras Šulinskas, Andžej Zujevič, paskleis magišką energiją net penkių Lietuvos miestų koncertinėse erdvėse. Pasak paties maestro, galimybė muzikuoti su trimis gitaros virtuozais vienoje scenoje, jam yra naujas iššūkis, kurio jis seniai laukė.
Lietuvos publika jau dabar nekantriai laukia jungtinio JAV ir Lietuvos profesionalų pasirodymo. Pirmą kartą Lietuvos muzikos istorijoje įvyksiantis projektas be jokios abejonės bus didelis įvykis kultūros padangėje. Galima tik įsivaizduoti kokią galingą energiją pavyks sukurti scenoje kuomet savo jėgas ir ilgametį profesionalumą kartu suvienys aukščiausio lygio virtuozai ir pripažinti menininkai.
Koncertų meninė programa labai plati ir įvairi – nuo auksinės klasikos iki ugningų tango, džiazo ir roko kompozicijų. Pasak pačių atlikėjų, tai meninė programą specialiai parengta publikai, vertinančiai emocingą, nuoširdžią, aukšto meninio lygio muziką, kuri tikrai sužavės ir pakylės dvasiškai. Skambės J. S. Bach, A. Piazzolla, Led Zeppelin, The Beatles, A. Vivaldi, Ch. Corea, B. Goodman, The Eagles, D. Ellington, I. Maksin, Sting ir kitų visame pasaulyje pripažintų kompozitorių kūriniai. Koncertuose bus daug virtuoziškų improvizacijų, netikėtų harmonijų, įspūdingų melodijų ir žinoma staigmenų. Žinomi muzikantai žada įspūdingą ir nepamirštamą renginį.

El Fuego koncertinis turas „Apie meilę…“
2017-03-23 18:00 (Europe/Moscow) | Koncertų salė „Saulė”
Pop klasikos grupė „el Fuego“ jau ne kartą įrodė, kad klasika gali skambėti kitaip. Daugiau kaip aštuonerius metus Lietuvos muzikinėje padangėje gyvuojanti grupė pelnė klausytojų simpatijas savo stipriais balsais, neblėstančia energija ir įspūdingai skambančiais pop-klasikos kūriniais.
Šį kartą aksominių balsų savininkai – Jonas Sakalauskas, Paulius Bagdanavičius ir Rokas Spalinskas leidžiasi į koncertinį turą „Apie meilę…”, kurio metu klausytojų širdis bandys užkariauti puikia nuotaika ir jaukiais muzikiniais tonais. Grupė koncertiniam repertuarui paruošė gražiausias meilės dainas – kai kurias iš jų klausytojai jau turėjo galimybę išgirsti grupės koncertuose, tuo tarpu kitus muzikinius kūrinius „el Fuego” solistai ruošia specialiai šiam koncertiniam turui.
„Nekantriai laukiame susitikimo su Jumis” – teigia grupės vyrai ir kviečia pasimėgauti akimirka romantiškų melodijų apsuptyje.

Spektaklis "Inertiškos dujos"
2017-03-24 18:00 (Europe/Helsinki) | Šiaulių dramos teatras
Adamas Repas
Vienos dalies komitragedija

Režisierius – Tomas Jašinskas
Dailininkas – Artūras Šimonis
Spektaklyje skamba grupės „Colours of Bubbles“ muzika
Iš anglų kalbos vertė Greta Margevičienė
VAIDINA:
Steiplyz – Aurimas Pintulis
Čeisas – Aidas Matutis
Linčas – Rolandas Dovydaitis
Spydas – Mindaugas Jurevičius
Grėjus – Dalius Jančiauskas
Spektaklis „Inertiškos dujos” – šiuolaikinė komitragedija pagal populiaraus amerikiečių dramaturgo Adamo Reppo (Adam Rapp) pjesę “Finer Noble Gases”. Spektaklyje kalbama apie jaunų žmonių dvasinę būseną, socialinius ir moralinius prieštaravimus, egzistuojančius nūdienos vartotojiškoje visuomenėje. Tad šis pastatymas pirmiausia skirtas jaunimui ir, žinoma, visiems, besidomintiems šiuolaikinio žmogaus egzistencija. “Inertiškos dujos”- drąsus ir atviras pasakojimas apie keturis iširusios roko grupės narius, ieškančius užsimiršimo “spalvotose piliulėse”, sapnų ir haliucinacijų pasaulyje. Pjesės personažai nuobodžiai stumia dienas prišnerkštame bute, postringaudami keisčiausiomis temomis ir spoksodami į televizorių. Tačiau akivaizdu, kad kiekvienas jų pasąmoningai ieško išeities iš juos įtraukusios inercijos beprasmybės.
Pjesė „Inertiškos dujos” pirmą kartą publikai pristatyta 2000 metais Judžino O’Nilo teatre Niujorke. Vėliau sekė ne vienas pastatymas Amerikoje ir Europoje.
A. Rappas (g. 1968 m.) yra parašęs apie trisdešimt pjesių, devynis romanus jaunimui, dešimtį scenarijų televizijai, režisavo tris kino filmus pagal savo kūrinius. A. Rappo dramos yra pelniusios ne vieną apdovanojimą, o pjesė „Raudona žiema” (Red Light Winter) 2004 m. nominuota prestižinei Pulicerio premijai. Lietuvos teatro publikai dramaturgo kūryba pristatoma pirmą kartą.
Didžioji dalis A. Rappo pjesių yra skirtos kamerinėms teatro erdvėms, jose vaizduojami visuomenėje nepritampantys marginalai, desperatiškai ieškantys išsigelbėjimo savo „svajonių Niujorke”. Tačiau tamsiąją A. Rappo dramaturgijos pusę visada atsveria juodojo humoro, lyrikos ir ironijos dozė. Nuo pirmųjų frazių žiūrovą patraukia šiurkšti, juokinga, o kartu ir labai subtili, jausminga bei poetiška dramos kalba.
Vienas iš svarbiausių šio spektaklio akcentų – specialiai šiam pastatymui šiauliečių roko grupės “Colours of Bubbles” sukurta muzika. Pjesės autorius A. Rappas “Inertiškas dujas” laiko pačia muzikaliausia savo pjese, kurios kompozicija artima muzikinei struktūrai. Beje, A. Rappas iki šiol gitara groja alternatyviojo roko grupėje „Less the Band”, kurios nariai ir yra pjesės „Inertiškos dujos” personažų prototipai. Daugelis pjesės faktų taip pat yra paimti iš grupės gyvenimo realybės ir asmeninės autoriaus patirties.
„Nesitikėkite tamsaus ir niūraus reginio. Priešingai, pjesė kupina subtilaus juodojo humoro, šmaikščių, nenuspėjamų dialogų, bei mejerholdiško teatrališkumo. Pastatymą pavadinčiau vienos dalies egzistencine-rokenroline komitragedija. Šįkart man svarbiausia – atsirandanti viltis tada, kai peržengiamos visos ribos ir pasiekiamas dugnas“, – teigia spektaklio režisierius T. Jašinskas.

Spektaklis "Baltaragio malūnas"
2017-03-31 18:00 (Europe/Moscow) | Šiaulių dramos teatras
Kazys Boruta
Dviejų dalių vaidinimas romano motyvais
Inscenizacijos autorius ir režisierius – Algimantas Pociūnas

Dailininkas – Artūras Šimonis
Kompozitorius – Algirdas Martinaitis
Choreografas – Vytautas Brazdylis
VAIDINA:
Baltaragis – Sigitas Jakubauskas
Marcelė – Inga Norkutė, Danguolė Petraitytė
Pinčiukas – Dalius Jančiauskas
Uršulė – Nomeda Bėčiūtė, Lina Bocytė
Jurga – Monika Šaltytė
Girdvainis – Aurimas Žvinys
Anupras – Juozas Žibūda
Klebonas – Eduardas Saulius Pauliukonis
Raupys – Rolandas Dovydaitis
Zakristijonas – Juozas Bindokas
Jaunikis – Romanas Dudnikas
Davatkos – Jūratė Budriūnaitė, Virginija Jakštaitė, Nomeda Bėčiūtė, Lina Bocytė, Donata Kielaitė
Tai garsiojo Kazio Borutos romano, ne kartą jau matyto ir kine, ir teatre, naujas sceninis variantas, kurį labai vykusiai papildo skoninga dailininko dekoracija, išraiškinga šokių plastika bei šiuolaikiška kompozitoriaus muzika. Negausūs ir lakoniški dialogai teikia galimybę apie spektaklio herojus kalbėti tarsi apie visiems gerai pažįstamus žmones. O taip juk yra iš tikrųjų: kokie bebūtų veikėjų charakteriai ar siužeto vingiai – su žiūrovais kalbama apie šių dienų žmones, apie jų svajones, meilę, grožį ir bjaurastį, nes nuo neatmenamų laikų šioje žemėje gyvenančius iškelia ir trenkia žemyn tie patys gyvenimo malūnai.
Spektaklio trukmė – 1 val. 40 min.

Koncertas "Pokštas"
2017-04-01 17:00 (Europe/Moscow) | „Polifonijos” salė
Balandžio 1d. proga, Šiaulių kamerinėje salėje „Polifonija” vyks itin nuotaikingas ir spalvingas koncertas – „POKŠTAS”
Pirmą kartą Šiaulių valstybinio kamerinio choro „Polifonija” istorijoje, su pianistų duetu, muzikinius pokštus krės ir choras. Programoje skambės fortepijoninės ir vokalinės improvizacijos klasikos, operos, operetės ir miuziklų temomis.
Romualdas Lukošius ir Rimantas Jurkonis – fortepijoninis duetas. Tačiau ne toks, prie kokio įpratę klausytojai. Abu gavę solidų akademinį išsilavinimą pas garsias profesores Aldoną Dvarionienę ir Olgą Šteinberg ir sukaupę solidų akademinį repertuarą, savo parafrazėse trykšta ne tik virtuoziškumu, bet ir šmaikščiais viražais. Jų muzikoje gausu netikėtų sąsajų ir muzikinių paradoksų – jų kuriamose parafrazėse kalbasi Bachas ir Geršvinas, o į šį pokalbį įsiterpia A. L. Weberis, čia kampuota D. Brubecko ritmika sklandžiai jungiasi su Vivaldžiu ar Piazolla, Griegas puikiausiai sugyvena su Ch. Tizolo „Karavanu“, o lakios Rosinio melodijos žaismingai nuslysta į klampų bliuzą ar regtaimą. Muzikiniai išdaigininkai Romualdas Lukošius ir Rimantas Jurkonis randa bendrus vardiklius skirtingų epochų kūrėjų temoms ir, atrodytų, nesuderinamiems žanrams.

Sporto renginys "Kolegiada"
2017-04-07 10:00 (Europe/Moscow) | Kane‘s arena, Išradėjų g.14, Šiauliai
Šiaulių valstybinė kolegija savo studentams, dėstytojams ir darbuotojams organizuoja sporto renginį, kuris vyks balandžio 7 dieną 10 valandą „Kane‘s Arenoje“. Renginio metu dalyviai galės savo jėgas išbandyti paplūdimio tinklinyje, tritaškių ir baudų metimuose, stalo tenise, futbolo užduotyse, bei linksmose estafetėse. Trys geriausios komandos bus apdovanotos prizais.

Talkšos parko švarinimo akcija
2017-04-08 10:00 (Europe/Moscow)
Balandžio 8 d. (šeštadienį) 10.00 val. vyks Talkšos ežero pakrantės tvarkymo talka. Akcijos organizatoriai – Šiaulių jaunųjų gamtininkų centras akcijos dalyvius kviečia rinktis Talkšos ežero rytinėje pakrantėje, prie paplūdimio. Talkos metu bus tvarkomos Talkšos ežero prieigos (bus kertami krūmokšniai, nešamos šakos).
Organizatoriai talkininkus vaišins vaistažolių arbata, Šaulių sąjunga – koše. Į talką atėjusių šeimų mažylius užims (žais, kurs, judės) gamtininkų centro mokytojai.

Organizatorius:
Šiaulių jaunųjų gamtininkų centras
Tel. 8650 66871

56-oji Šiaulių menininkų paroda
2017-04-13 17:00 (Europe/Moscow) | Šiaulių dailės galerija
56-oji Šiaulių dailininkų paroda kasmet sukuria platformą, kurioje galima susipažinti, diskutuoti, vertinti meninę tradiciją iš skirtingų perspektyvų, palyginti kūrybinį potencialą lokaliame, respublikiniame bei tarptautiniame kontekste. Šiais metais Šiaulių dailės galerijoje bus galima išvysti tapybos, grafikos, skulptūros, keramikos, fotografijos ir kt. meno kūrinių. Parodoje dalyvauja virš 40 kūrėjų.

Parodos dalyviai:
Benas Alejūnas, Simona Bagdonaitė – Gubinienė, Rimas Bagdonas, Gediminas Beržinis, Eglė Bičkienė, Kazys Bimba, Vilius Biskis, Rimantas T. Buivydas, Ramūnas Dagys, Gitana Evseičikaitė, Ričardas Garbačiauskas, Egidijus Godliauskas, Arvydas Gudas, Žaneta Jasaitytė, Gitana Kaltanienė, Ieva Kavaliauskaitė, Virginijus Kinčinaitis, Vaiva Kovieraitė – Trumpė, Bitė Kuic, Vilma Kundrotienė, Vitalija Kurtinaitienė, Vilma Laužikienė, Vitalija Lesauskienė, Virgis Malčius, Renata Murauskaitė, Nijolė Ošurkovienė, Alvidas Paškauskas, Dalius Puzinas, Bronius Rudys, Antanas Šeronas, Andrius Seselskas, Irena Šliuželienė, Vilius Šliuželis, Živilė Spūdytė (Žvėrūna), Regina Šulskytė, Virginijus Tamošiūnas, Dainius Trumpis, Arūnas Vasiliauskas, Aldona Visockienė, Antanas Visockis, Viktorija Visockytė, Vidmantas Zarėka, Vita Žabarauskaitė.
Parodos atidarymas balandžio 13 d. (ketvirtadienį), 17.00 val. Šiaulių dailės galerijoje (Vilniaus g. 245)
LAGŪNA IR PRIEŠTARAVIMAS. 56-oji Šiaulių menininkų paroda
Meno matavimo vienetas, kaip ir daugelio kitų veiklų nūdien, – vieneri metai. 56-oji šiauliečių dailininkų paroda – rami laiko/amžiaus talpa, santūriai pasikartojantis dažnis anapus kitų stambesniais apmąstymais grįstų meno visetų judesio. Tos pačios vietos, to paties laiko įvykis, savaime nekuriantis tęstinumo nė viena laiko kryptimi – archyvai nesikaupia, o kitų metų tokia pat paroda įvyks kaip neišvengiamybė. Neišvengiamo įvykio kartotė sukuria nuostabią tabula rasa – ramiai kinta kartos, persipina stiliai, lankstosi mados, įlekia ir išbilda naujovės, parodydamos susiekiantį lokalumo indą su visais likusiais daugiau ar mažiau pasaulio mačiusiais. Kartą metuose sugrįžtančiųjų biografijos, prievolė ir viltis, meno metų laikai. Visi skirtumai sugarma į tą pačią vienovės įdubą, įvykiai ir pergalės susilieja į genius loci šnabždesį.
Kiekvienas kūrinys bando pa(si)pasakoti apie santykį su sambūviu čia: egalitarinė lagūna, sklidina estetinės ramybės. Galiausiai ir fenomenologinis suskliautimas leistų išsivaduoti iš kontekstų erzelynės, kuri juk iš esmės nieko nekeičia. Savitumai nepranašaujantys skirtumų, tačiau būnantys sau pakankamais ir galbūt dėl to nesusintetinamais, beveik autentiškais ir atpažįstamais. Susirenka į krūvą, paskui išsiskirsto, jie mobilūs, tačiau prirakinti nematomose skalėse, vieni juda plačiomis parabolėmis, kiti vos krusteli, tačiau persipindami su begaliniu kitų kūrinių kitoje vietoje tinklu liudija vienovę ir būtinybę. Tradicija, kurios tęstinumas jau viršija brandaus žmogaus metus, būna išgyvenusi visko – klestėjimų ir sąstingių, santarvės etapų ir demoniškų konfliktų.
Tam tikru aspektu tokios parodos yra netgi savaip įdomios – jokia išankstinė nuostata ar tema neįpareigoja žiūros, o estetiniai potroškiai atviri. Anava įdomus daugiasluoksnis potėpis, spalvų sąskambis, formos netikėtumas. Nors keisčiausias taksonomijas įgavusios visokiausių šiuolaikinių parodų rūšys tarsi ir nebepriima parodos pačios savaime, gal kaip tik nuo klasifikavimo grandinių paleisti meno kūriniai dar gali leisti laisvai ieškoti ir patirti betarpišką estetinį sąlytį, grynų gryniausią nesuinteresuotumą. Autentiškumo raiška prisigretina prie kasdienybės estetikos, buvimas kuriant ima reprezentuoti egzistencinius pradus, o eklektikos turtingumas gali ir nurungti švariai išsijotą meninę rūšį.
Tekstas dr. Salomėjos Jastrumskytės

Garso, judesio ir vaizdo spektaklis "beTONO"
2017-04-15 18:00 (Europe/Moscow) | Šiaulių dramos teatras
Muzika – Gintas Gascevičius
Choreografija – Andrius Pulkauninkas
Scenografija – Dainius Trumpis
Trijų skirtingų meno disciplinų atstovų jungtinis projektas, aprėpiantis bei suvedantis į bendrą visumą atonalią muziką, šokį bei vaizdą. “BeTono” – šiuolaikinių menų dermė, jungianti statiką su dinamika. Tai dinamiškai kintanti gamtinių bei industrinių motyvų sintezė, kur vaizdas bei judesys yra aktyvuojamas muzikos pagalba.
Gintas Gascevičius – garsų menininkas, sėkmingai dirbantis tiek šiuolaikiniame eksperimentiniame garsų dizaine, tiek tradicinės muzikos kūryboje.
Andrius Pulkauninkas – šiuolaikinio šokio choreografas, aktorius, režisierius, rašytojas.
Dainius Trumpis – vizualaus, šiuolaikinio meno atstovas, rengiantis parodas Lietuvoje bei užsienyje ir dalyvaujantis įvairiuose tarptautiniuose grupiniuose projektuose.
Bilietai (teatro kasoje): 12 Eur, su nuolaida – 9 Eur.

VYTAUTAS V. LANDSBERGIS - PASAKOJIMAI APIE NAMUS
2017-04-19 18:00 (Europe/Moscow) | Šiaulių dramos teatras
Dainos, pašnekesiai ir kiti debesys
„Namai – daug platesnė sąvoka negu gyvenamasis būstas. Apie tai ir bandysiu kalbėti bei dainuoti, šis motyvas mano kūryboje gana esmiškas. Labiausiai – apie sielos namus, ten kur esu kiek amžinesnis ir nebijau jokių barbarų. Nei savų, nei svetimų“,– kalba Vytautas V. Landsbergis, pristatydamas savo programą „Pasakojimai apie namus“.
Gerbėjai žino, jog Vytauto V. Landsbergio kūryba nesutalpinama į vieno žanro rėmus; lygiai taip pat ir nauja jubiliejinė menininko programa negali būti pavadinta vien tik koncertu.
Rašytojui, poetui, kino bei teatro režisieriui ir bardui šiemet sukanka 55-eri. Ta proga atlikėjas sako norįs prisiminti savo filmuotus žmones, rimuotus tekstus bei „rudnosiukus, kurie padėjo palikti vienus namus ir keliauti ieškotis kitų“. Specialiai šiai sukakčiai sudėtas teatriškai/kinematografiškai/muzikaliai/poetiškas pasirodymas leis susipažinti su Vytautu V. Landsbergiu ne tik kaip su įvairiapusišku kūrėju, bet ir susitikti jį kaip paprastą, atvirą ir nuoširdų namiškį.
„Namiškiai – turbūt visi, jeigu jau susitikom po šiuo dangum, šioje Lietuvoj. Šiuose palaimintuose Dievo namuose“,– sako Vytautas V. Landsbergis ir kviečia į didįjį „Pasakojimų apie namus“ pristatymą Vilniuje, savo mėgstamame „Keistuolių teatre“ ir Valstybiniame Šiaulių dramos teatre.

NACIONALINIO KAUNO DRAMOS TEATRO Spektaklis ŽALGIRĖS
2017-04-21 18:00 (Europe/Moscow) | Šiaulių dramos teatras
Režisierius
Vidas Bareikis

Scenografas
Ugis Berzins

Kompozitorė
Jurga Šeduikytė

Kostiumų dailininkė
Aistė Radzevičiūtė

Video menininkas
Vytenis Kriščiūnas

Vaidina
Daiva Rudokaitė
Elzė Gudavičiūtė
Eglė Grigaliūnaitė
Martyna Gedvilaitė
Inga Mikutavičiūtė
Neringa Nekrašiūtė
Giedrė Žaliauskaitė
Goda Petkutė
Aistė Zabotkaitė
Gintautas Bejeris
Saulius Čiučelis
Egidijus Stancikas

Režisierius Vidas Bareikis po W. Shakespeare‘o „Hamleto“ triumfo nusiteikęs dar vienam scenos hitui Nacionaliniame Kauno dramos teatre – kovo mėnesio viduryje numatoma spektaklio „Žalgirės“ premjera. „Žalgirės“ – tai komedija apie moterų mėgėjų krepšinio komandą, kurios skirtingas nares vienija bendras tikslas – sudalyvauti mėgėjų krepšinio čempionato varžybose Aliaskoje.
Režisierius, kuriam krepšinis yra labai artimas nuo mokyklos laikų, sako, kad planuodamas spektaklį Kauno scenai, neatsitiktinai pasirinko šią Gabrielės Labanauskaitės Dienos pjesę: „Kas gali būti tobuliau, negu krepšinio mieste Kaune statyti spektaklį pavadinimu „Žalgirės“ apie moterų krepšinį? Be to, norėjau, kad žmonės pamatytų gerą, energingą lengvą komediją, ir kartu išsineštų socialinę žinutę apie lyčių nelygybę, homofobijos klausimus. Vienok, šioje pjesėje ima viršų elementariausi žmogiški santykiai: visos merginos, komandos narės, trokšta meilės, – nesvarbu, ar iš kitos merginos, ar iš vyro, trenerio ar trenerės. Čia sutampa ir turinys, ir forma, per kurią tai yra pasakojama – šiuo atveju tai lengva komedijinė forma.“
Apie pjesę:
Pjesė gimė Gabrielei Labanauskaitei Dienai dar 2011 metais susidomėjus Vilniuje krepšinį mėgėjiškai žaidžiančia merginų komanda. Pradėjusi kartu žaisti ir atsiklaususi komandos narių nuomonės, Gabrielė pasitelkė aikštelės patirtis kaip pirminę inspiraciją pjesei, gimusiai tais pačiais metais dramaturgijos agentūros „Adelfa“ (Suomija) organizuoto projekto kontekste. Tada dar vienaveiksmė komedija, pavadinta „Aliaska“, buvo pristatyta Rusijos teatro festivalyje „Auksinė kaukė“ bei „Tarptautinėje pasaulio dramaturgių konferencijoje“ (WPIC) Švedijoje. Skaitymus režisavo švedų režisierė Anna Lina Herztberg, su kuria dramaturgė Gabrielė Labanauskaitė Diena bendradarbiavo jau ne pirmą kartą. Lietuvoje pjesės skaitymai įvyko „PiLeFe“ festivalyje (skaitymus režisavo Agnė Juškėnaitė, tekstą skaitė dauguma komandos narių).
2016 metais režisieriui Vidui Bareikiui susidomėjus pjese „Žalgirės“, Gabrielė Labanauskaitė Diena iš esmės perrašė tekstą, paversdama ją dviejų veiksmų komedija. Per krepšinio žaidimą ir su juo susijusias situacijas „Žalgirės“ kalba apie moters įvaizdžio stereotipus, LGBT narių prezentaciją mūsų visuomenėje ir kitas lygių žmogaus teisių aktualijas. Šioje komedijoje, priešingai nei įprasta, veikia išskirtinai moterys veikėjos, vyrus pasitelkiant tik antraplaniams vaidmenims. Taip norima atkreipti dėmesį į feminizmui aktualius klausimus: kodėl norint parduoti automobilio padangą šalia reikia pusnuogės blondinės? Arba: kodėl vyrai krepšininkai komentuojami pagal profesionalumą, o moterys sportininkės – pagal išvaizdą, pasiūlant prieš žaidynes pareklamuoti krabų lazdeles?

Atvelykio šventė „Vaikų Velykėlės“
2017-04-23 12:00 (Europe/Moscow) | Skveras prie Savivaldybės
Sekmadienį (balandžio 23 d.) 12 val. skvere prie Šiaulių miesto savivaldybės vyks visai šeimai skirta Atvelykio šventė „Vaikų Velykėlės“. Šventinių tradicijų gausa bei spalvingumu Velykoms nė kiek nenusileidžiantis Atvelykis sukvies ne tik vaikus, bet ir suaugusiuosius šauniai praleisti laiką. Nuo šventų Mišių vaikams, koncerto, margučių ridenimo iki kiaušinių skanavimo.
Renginys nemokamas.
Pirmąjį sekmadienį po Velykų švenčiamas Atvelykis dar vadinamas „Velykikėmis“, „Mažosiomis Velykėlėmis“, „Pravadais“, o dažniausiai – „Vaikų Velykėlėmis“. Tą dieną vėl verdami ir dažomi kiaušiniai, sugalvojama įvairiausių pramogų su margučiais: jie ne tik marginami, bet ir ridenami, rungtyniaujama renkant tvirčiausią ir kiečiausią margutį. Atvelykis daugiausia džiaugsmo suteikia vaikams, nes tai – jų šventė. „Organizuojama švente ne tik skatiname etnografinių švenčių šventimą, puoselėjame senąsias tradicijas, bet ir stengiamės lavinti vaikų kūrybiškumą, originalumą ir bendruomeniškumą. Tikimės, kad ne tik vaikai, bet ir tėveliai, seneliai susidomės švente ir aktyviai joje dalyvaus“, – sakė Šiaulių kultūros centro direktorė Deimantė Bačiulė.
Šventiniai „Vaikų Velykėlių“ renginiai prasidės 11 val. šventomis Mišiomis vaikams ir jaunimui Šiaulių Šv. apaštalų Petro ir Pauliaus katedroje. Po mišių skvere prie Šiaulių miesto savivaldybės prasidės šventinis koncertas ir kitos atrakcijos. Scenoje pasirodys ir gerą nuotaiką bei linksmas melodijas skleis Povilas ir Jonas Lipinskiai, Urtė Medžiūnaitė, dainavimo studijos „Pūūūka“ ir „Svirplys“, vaikų vokaliniai ansambliai „Lašeliai“ ir „Mikitukas“.
Skambant nuotaikingoms dainoms Šiaulių profesinio rengimo centro auklėtiniai paragauti pakvies skaniausių kiaušinių. Tuo pat metu mažieji šventės dalyviai, pagriebę iš namų atsineštus margučius, drauge su apsilankiusia Velyke žais įvairius žaidimus: ridens, rungtyniaus nešdami šaukštu, bandys užrištomis akimis numušti padėtą ant kelmo kiaušinį, žais „margučių krepšinį“.
Visų rungčių nugalėtojų laukia saldūs prizai ir siurprizai. Mažiausieji šventės dalyviai spalvins popierinius kiaušinius ir kabins juos ant stilizuoto Velykų medžio. Organizatoriai tikisi, kad šventinę nuotaiką kurs ne tik skardus vaikų juokas ir plačios šypsenos, bet ir saulėta pavasario diena. Juo labiau, kad balandžio 23-ąją švenčiamos Jurginės – pavasario sutikimo ir lietuviškos žalumos šventė.
Šventiniai renginiai Šiauliuose vyks ir anksčiau. Balandžio 21 d. 18 val. Atvelykio vakaronė „Kepurę laikau, margučio prašau“ vyks Šiaulių kultūros centro Aklųjų ir silpnaregių kultūros namuose, balandžio 22 d. 14.00 val. Atvelykio šventė „Mažosios Velykėlės“ – Šiaulių kultūros centro Rėkyvos kultūros namuose

Spektaklis "Pakalnučių metai"
2017-04-29 18:00 (Europe/Moscow) | Šiaulių kultūros centras
Balandžio 29 d., šeštadienį, 18 val. Šiaulių kultūros centre (Aušros al. 31) bus pristatomas Jurgos Ivanauskaitės (1961–2007) novelėmis paremtas „Knygos teatro“ spektaklis „Pakalnučių metai“. „Knygos teatro“ kūrybinė grupė atsigręžia į lietuvių literatūros autorius ir taip populiarina ne tik skaitovinio teatro žanrą, bet ir patį skaitymą.
Pristatomas spektaklis bus patrauklus ir sudomins ne tik J. Ivanauskaitės kūrybos gerbėjus ar teatro mėgėjus, bet ir atokvėpio kultūroje ieškančius jaunus žiūrovus.
Renginio draugai – Šiaulių kultūros centras. Bilieto kaina 8 Eur, studentams ir moksleiviams – 5 Eur, stovimos vietos – 6 Eur.
J. Ivanauskaitė – išskirtinė asmenybė. Ji Lietuvos nacionalinės meno ir kultūros premijos laureatė, lietuvių dramaturgė, prozininkė, eseistė ir poetė. Rašytoja analizavo tuo metu draustinas, tačiau jau daugelio žmonių galvose kirbančias idėjas. Kūriniuose kėlė mistikos, meilės ir mirties temas – daugeliui pernelyg atviras ir šokiruojančias. J. Ivanauskaitės tekstai buvo novatoriški, pralenkę savo laikmetį, o novelių rinkinys „Pakalnučių metai“ tapo pirmuoju bandymu atverti duris į taip išsvajotą laisvę ir pirmuoju lietuvišku Vakarų pasaulio atspindžiu.
„Knygos teatro“ spektaklis „Pakalnučių metai“, pastatytas pagal J. Ivanauskaitės noveles „Koncertas Nr. 1“, „Labai nemalonus atsitikimas“ ir „Pasiaiškinimas“ iš debiutinio rašytojos novelių rinkinio „Pakalnučių metai“ (1985). Spektaklyje stengiamasi perteikti knygoje jaučiamas emocijas, mintis, idėjas, potyrius ir spalvas. Vidinės veikėjų dramos atskleidžiamos per melodiją, aromatą, spalvą ir lytėjimą. Kiekviena detalė, kaip ir rašytojos J. Ivanauskaitės kūryboje, čia tampa ypatingai svarbi. Spektaklio vaizdai nuolat persipina ir slenka per veikėjų tekstą, žaisdami bei kurdami neįprastas, vaizduotę žadinančias istorijas.
Atsinaujinantis Šiaulių kultūros centras nuolat kviečia laisvalaikį leisti prasmingai ir įdomiai. „Kultūros centro lankytojams stengiamės pasiūlyti įvairių kultūrinių renginių: koncertų, varžytuvių, švenčių, žinoma, spektaklių. Draugaudami ir bendradarbiaudami su įvairiais teatrais, pasirinkimą nuolat plečiame“, – į būsimą spektaklį kviečia Šiaulių kultūros centro direktorė Deimantė Bačiulė.
Spektaklio „Pakalnučių metai“ aktoriai – Redita Dominaitytė („Knygos teatro“ vadovė), Aura Garmutė, Dalius Skamarakas ir Vaidotas Žitkus.

Mados ir grožio mugė "DESIGN FOR LIFE"
2017-04-30 11:00 - 18:00 (Europe/Moscow) | Šiaulių arena
Pabodo kasdienė apranga, rutina ir seni įpročiai?
Ateik ir pasimatuok madą ant savo kūno!
Jau antrus metus iš eilės vyksiantis renginys DESIGN FOR LIFE suteiks puikią galimybę pamatyti virš 100 grožio meistrų, pristatančių savo ne eilinius darbus.
Ką čia rasite?
♥ Smagią muziką ir atmosferą
♥ Dizainerius, galinčius asmeniškai patarti ir parinkti tai, kas labiausiai tinka būtent tau
♥ Naujutėles pavasario/vasaros kolekcijas
♥ Dailiausius moteriškus drabužius, aksesuarus ir papuošalus
♥ Stilingą aprangą stilingiems vyrams
♥ Kokybę, kurios nerasite prekybos centruose
♥ Natūralių medžiagų madingus drabužėlius vaikams
♥ Jaukias, bet nepaprastas interjero detales
♥ Grožio priemones, dar visiškai naujas Lietuvoje
ĮĖJIMAS NEMOKAMAS

Spektaklis vaikams "MIKĖ"
2017-04-30 12:00 (Europe/Helsinki) | Valstybinis Šiaulių dramos teatras, Tilžės g. 155, Šiauliai, 76297, Lietuva
Pagal A. A. Milne knygą „Pūkuotuko pasaulis“
Spektaklis vaikams
Inscenizacijos autorius ir režisierius – Algimantas Pociūnas
Scenografija – Roma Gilė
Muzikinis apipavidalinimas – Paulius Trijonis
Iš anglų kalbos vertė Virgilijus Čepaitis
VAIDINA:
Mikė – Aurimas Pintulis
Triušis – Dalius Jančiauskas
Knysliukas – Lina Bocytė
Pelėda – Vilija Paleckaitė
Asiliukas – Danguolė Petraitytė
Tigriukas – Aidas Matutis
Ne viena karta užaugo klausydamasi žavingų pasakojimų apie Mikę Pūkuotuką. Jau daugiau kaip aštuoniasdešimt metų Aleno Aleksandro Milno sukurtas personažas Mikė džiugina viso pasaulio vaikus ir suaugusiuosius. Šį kartą smagiausios Mikės Pūkuotuko ir jo draugų istorijos Paslaptingoje Girioje atgijo nuotaikingame Šiaulių dramos teatro spektaklyje, kurį režisavo Algimantas Pociūnas.
Neprilygstamasis Mikė ir jo ištikimieji draugai – Paršelis, Triušis, Tigras, Asiliukas Nulėpausis ir išmintingoji Pelėda – leidžiasi į daugeliui gerai žinomus, bet niekada neatsibostančius nuotykius. Spektaklyje skamba daug juoko, muzikos ir linksmų Mikės eiliuotų dainelių.
Spektaklis „Mikė“ – puiki galimybė susitikti su mylimais personažais, apsilankyti Šimtamylėje Girioje, pasisvečiuoti pas Paršelį, „pafilosofuoti“ drauge su Mike, linksmintis kartu su Tigru, klausytis Pelėdos pasakojimų ar rasti uodegą nelaimingajam Asiliukui.
A. A. Milno knygos išverstos daugiau kaip į trisdešimt pasaulio kalbų. Jam pavyko sukurti tipažus, tinkamus visiems laikams ir kraštams. Aišku, iš visų personažų mieliausias yra Mikė Pūkuotukas ir pirmiausia jo optimistiškas požiūris į gyvenimą. Tikra tiesa, kad A. A. Milno personažai primena mūsų draugus ir pažįstamus. Kas gi nepažįsta linksmuolio, niekada rankų nenuleidžiančio Pūkuotuko ar jo priešingybės Nulėpausio, visada niūriai ir pesimistiškai žvelgiančio į pasaulį ir laukiančio, kokia nauja nelaimė jį ištiks…
Pirmoji knygutė vaikams „Mikė Pūkuotukas“ išleista Londone 1926 m. spalio 14 d. Ją iliustravęs dailininkas Ernestas Hovardas Šepardas išgarsėjo ne mažiau nei pats knygos autorius. Šmaikščios iliustracijos tapo neatskiriama Mikės Pūkuotuko istorijų dalimi. Po kelių metų 1928-aisiais pasirodė populiariosios knygutės tęsinys. Lietuvoje „Mikė Pūkuotukas“ pirmą kartą išleistas 1958 m. Taigi, jau 55 metus Lietuvos vaikai pažįsta Mikę, kurio neblėstantis žavesys ir nesenstanti išmintis iki šiol tebėra įkvėpimo ir džiaugsmo šaltinis daugeliui iš mūsų.
Premjera – 2013 m. kovo mėn. 10 d.
Spektaklio trukmė – 1 val.

Spektaklis "Gražuolės"
2017-04-30 18:00 (Europe/Moscow) | Šiaulių dramos teatras
Pagal Vladimiro Zabalujevo ir Aleksejaus Zenzinovo to paties pavadinimo pjesę
Dviejų dalių gyvenimo būdo groteskas
Režisierė – Agnė Dilytė
Dailininkas-scenografas – Artūras Šimonis
Kompozitorius – Antanas Jasenka
Video menininkas – Donatas Ravaitis
Pjesę iš rusų kalbos vertė Agnė Dilytė
VAIDINA:
Gražuolė „atamanė“ – Eglė Stanišauskaitė
Gražuolė „širdžių dama“ – Silva Povilaitytė
Gražuolė „princesė“ – Monika Šaltytė
Gražuolė „mažylė“ – Vilija Paleckaitė
Gražuolė „svajotoja“ – Agnė Kiškytė
Autorius, laidos vedėjas – Dalius Jančiauskas
Asistentas – Aurimas Žvinys, Anicetas Gendvilas

Pjesės siužetas – interviu televizijos laidoje, kurios autorius penkių skirtingų moterų, gražuolių, klausia: „Kaip jūs manote, kas yra grožis?… Tai – dovana, prakeikimas, prekė ar tiesiog kažkoks pigus niekutis?“
Režisierė Agnė Dilytė apie „Gražuoles“
Kas? – Gyvenimo būdo groteskas.
Apie ką? – Apie grožį, jo trapumą ir jėgą. Moters grožį, mirties grožį, pykčio grožį, erotikos grožį, jausmų grožį.
Kodėl apie tai? – Nes mes apie tai pagalvojame daugybę kartų savo gyvenime.
Ir vis tiek, kodėl apie tai? – Nes daugybė moterų trokšta būti gražiomis, o kurios tai neigia – meluoja.
Ar tai problema? – Kartais begalinis moters grožis virsta jos drama. Kartais jis neatneša visiškai nieko – praskrenda kaip drugelis ir pranyksta nebūty. Kartais jis tampa preke arba perlu, neatsargiai numestu kiaulėms.
Kas čia bus? – Daug klausimų, mažai atsakymų.
Ko nebus? – Vientisos istorijos, tradiciškai persipinančių siužeto vingių, klasikinės struktūros.
Kas čia veiks? – Mažytė, Princesė, Atamanė, Širdžių Dama, Svajotoja.
Kodėl groteskas? – O ką jūs manote apie personažus, pernelyg dažnai spindinčius TV ekranuose?
Kas kviečiamas? – Žiūrovas, atviras eksperimentams ir teatrinėms avantiūroms. Pageidautina, neturintis išankstinės nuostatos apie tai, koks turi būti teatras.

Spektaklio trukmė – 2 val. 20 min.

KONCERTAS SKIRTAS MOTINOS DIENAI
2017-05-07 12:00 (Europe/Moscow) | Šiaulių dramos teatras
JŪRATĖ BUDRIŪNAITĖ
VADIMAS KAMRAZERIS
muzikos studija NIEKO TOKIO
STEBUKLINGOS DURYS
Nauja, linksma ir pašėlusi programa

Dalyvauja:
Šiaulių Centro pradinės m-klos atlikėjai
Radviliškio Jaunimo m-klos atlikėjai

Koncertas „Cafe de Paris“
2017-05-07 17:00 (Europe/Moscow) | Koncertų salė „Saulė”
Palepinkite savo mamą išskirtiniu dėmesiu – Motinos dienos proga dovanokite muzikinę kelionę į romantiškąjį Paryžių! Neskubėkite rezervuoti lėktuvo bilietų, nes tuo jau pasirūpinta.
Gegužės 7 d. Šiaulių koncertų salė „Saulė“ virs jaukia „Cafe de Paris“. Tad net neįlipdami į lėktuvą, atsidursite kitame pasaulyje, sukurtame iš gražiausių prancūziškų melodijų. Jas atliks gitaristas, kompozitorius, vokalistas Chrisas Ruebensas kartu su savo ansambliu.
Belgijoje gimęs ir augęs C. Ruebensas skambinti gitara pradėjo būdamas devynerių. Besigilindamas į šio instrumento paslaptis, atlikėjas dar išmoko groti fliugelhornu ir baritonhornu, kuriais muzikavo pučiamųjų orkestre. Jau tuomet C. Ruebensas domėjosi ne tik klasika, bet ir įvairiais kitais muzikos stiliais, jų sinteze, kas ryškiai atsispindi dabartinėje jo koncertinėje ir kūrybinėje veikloje.
Lietuvoje talentingas muzikantas atsidūrė 2008 metais, kai buvo pakviestas tapti Baltijos gitarų kvarteto nariu. Šalia daugybės koncertų, jis randa laiko pedagoginei veiklai – savo meistriškumu ir patirtimi dalijasi su jaunaisiais gitaristais.
2012 metais, ieškodamas naujo skambesio savo kūrybai, įkūrė „Chris Ruebens Ensemble“. Šiuo metu jame, be paties gitaristo, groja multiinstrumentalistas Saulius Petreikis, akordeonistas Nerijus Bakula, būgnininkas Andrius Kairys. Ansamblis atlieka plataus muzikinio spektro kompozicijas, siekia atskleisti įvairias muzikos spalvas, nuotaikas, tuo pelnydamas publikos simpatijas.
Atlikėjas inicijavo albumo „The Yellow Duck“ leidybą. Jis išrinktas geriausiu iš penkių Nepriklausomuose muzikos apdovanojimuose („The Independent Music Awards“, IMA) nominuotų instrumentinės muzikos albumų.
Programoje „Cafe de Paris“ taip pat neegzistuoja muzikiniai rėmai. Joje netrūksta subtilios elegancijos, žaismingos romantikos, spontaniškų proveržių. Jei norite išgirsti, kaip tai skamba, gegužės 7 d. paskirkite muzikinei kelionei į Paryžių. Jos pradžia 17 val. Koncertų salėje „Saulė”.

PREMJERA spektaklis "Kasykla"
2017-05-12 18:00 (Europe/Moscow) | Šiaulių dramos teatras
Michal Walczak
Režisierius – Artūras Areima
Scenografas – Artūras Areima
Kostiumų dailininkė – Monika Gurskytė
Kompozitorius, video menininkas – Dominykas Morkūnas
Šviesų dailininkas – Julius Kuršys
Iš lenkų kalbos vertė – Andrius Jevsejevas

VAIDINA:
Nepažįstamasis/Adzikas – Valerijus Kazlauskas
Moteris (jo motina) – Jūratė Budriūnaitė
Vladekas (tėvas) – Mindaugas Jurevičius
Valekas (senelis) – Juozas Bindokas
Julija (pana) – Giedrė Žaliauskaitė
Direktorius (Julijos tėvas) – Aurimas Pintulis
Ministrantas (kunigas) – Aidas Matutis
Ramunė – Inga Jarkova
Žaliasis – Anicetas Gendvilas
Šunelis-Waršuva – Vilija Paleckaitė
Karalienė – Paulius Ignatavičius
Karalius – Aurimas Žvinys

Spektaklį „Kasykla“ pagal žinomo jaunosios kartos lenkų dramaturgo Michal Walczak pjesę stato drąsiais režisūriniais sprendimais garsėjantis režisierius Artūras Areima. Tai pirmasis iš Šiaulių kilusio režisieriaus darbas Šiauliuose. Simboliška, kad ir spektaklio tema glaudžiai siesis su mūsų miesto realijomis.
„Kasykla“ pasakoja keistą istorija apie „liūdną miestą, kuriame niekada nevykdavo nieko įdomaus, ypač tada, kai uždarė kasyklą“. Miesto gyventojams netekus pagrindinio pragyvenimo šaltinio, atsiskleidžia neišsipildžiusios svajonės ir troškimai, jų neapleidžia skausmas dėl prarasto pragyvenimo šaltinio. Ši situacija leidžia pažvelgti į savo gyvenimą tarsi iš šalies, atskleidžia miesto gyventojų beviltišką įstrigimą kasdienybės rutinoje.
Režisieriui A. Areimai svarbu ne kiekvieno personažo vertė ar jo pozityvinės savybės, bet santykis su kitais sistemos nariais ir pačiu miestu bei tai, kaip kiekvienas iš mūsų ir pats miestas daro įtaką bendruomeniškumui. Pasak režisieriaus, darbo praradimas nėra gyvenimo praradimas. Į šią problemą jis siūlo žiūrėti ironiškai ir su humoru, neprarandant gyvenimo džiaugsmo ir vilties.
Režisierius yra įsitikinęs, kad spektaklis „Kasykla“ galėtų paskatinti Šiaulių miesto gyventojus pasidalinti bendrai išgyventa patirtimi ir apmąstyti dabartinę miesto situaciją: ką galime nuveikti, kad miestas taptų gyvesnis ir konkurencingesnis, mažėtų migracija ir miesto nepaliktų jauni žmonės, nematantys čia ateities perspektyvų. Tad spektaklis pirmiausia skiriamas Šiaulių miesto ir regiono publikai, bet tuo pačiu jis aktualus daugeliui Lietuvos miestų ir miestelių gyventojams.
M.Walczako (g. 1979) pjesės yra išverstos į daugelį kalbų, jos plačiai statomos Europos ir JAV teatruose. Autoriaus kūrybai būdingas tragikomiškas, grubokas ir gana tiesmukas požiūris į žmonių santykius. Pjesėse jungiamos skirtingos teatro tradicijos, persipina siurrealistinio ir absurdo teatro elementai. Tad šis spektaklis turėtų intriguoti tiek savo tematika, tiek meninės raiškos būdais.

Grupės CRAZY CROW koncertas
2017-05-12 20:00 (Europe/Moscow) | „Juonė pastuogė”
Grupė „Crazy Crow“ gyvuoja nuo 1996 m. ir yra gerai žinoma Lietuvos muzikos padangėje. Country, rock, blues, rock‘n roll, pop stiliaus dainos šiltai sutinkamos ir jauno, ir seno. Grota daugybėje festivalių: „Visagino country“, „Country Joninės“, „Šerifo atostogos“, „Pūdas druskos“, švenčių, klubų, vakarėlių. Įrašytas albumas „Laikas patikėti“.
Nuo 1997 m. grupė aktyviai bendradarbiauja su dainų autoriumi ir atlikėju Virgiu Stakėnu. Kartu įrašyti albumai: „615“, „SV“, „Tavo zona“ ir dalyvauta daugelyje festivalių, koncertų Lietuvoje ir užsienyje: „Country piknik“, „Country Europa“(Lenkija) ir kt. Grupė groja ir su kitais atlikėjais A. Makejevu, K. Smoryginu, G. Paškevičiumi, bei dalyvauja įvairiuose muzikiniuose projektuose. Visi grupės nariai dirba pedagoginį darbą vaikų muzikos mokyklose, moko jaunuosius muzikantus vaikų country grupėje „Svirplys“.

ŠVENTINIS KONCERTAS SKIRTAS ŠIAULIŲ UNIVERSITETO LIAUDIŠKOS MUZIKOS ANSAMBLIO „SAULĖ“ KŪRYBINĖS VEIKLOS 45-mečiui
2017-05-13 16:00 (Europe/Moscow) | Šiaulių dramos teatras
Dalyvauja:
Šiaulių universiteto liaudiškos muzikos ansamblis SAULĖ
Vilniaus universiteto liaudiškos muzikos ansamblis JAUNIMĖLIS
Lietuvos edukologijos universiteto dainų ir šokių ansamblis ŠVIESA

Įėjimas laisvas.

"Jonio pastogės" vasaros kiemelio aidarymas
2017-05-19 19:00 (Europe/Moscow) | „Juonė pastuogė”
Programoje:
gros legendinė grupė VAIRAS, šoks Šiaulių šokių mokyklos EXTREME šokėjai, būgnus muš ekspresyvasis RITMAS KITAIP. Vakaro vedėjo dovanos aktyviausiems žaidimų dalyviams!
Vakarėlis vyks muzikinio klubo – smuklės „Juonė pastuogė“ vasaros koncertų kiemelyje, kur šokių aikštelė po stogu, o esant vėsesniam orui įjungiami šildytuvai. Mums nebaisus nei lietus, nei šaltas oras…

Susitikimas – diskusija su rašytoja Danute Kalinauskaite
2017-05-25 17:30 (Europe/Moscow)
„Laiptų galerijoje“ gegužės 25 d. 17.30 – vakaras – susitikimas – diskusija su viena įdomiausių lietuvių prozininkių – 2016 m. Metų knygos „Skersvėjų namai“ autore Danute Kalinauskaite. Dalyvauja Valstybinio Šiaulių dramos teatro aktoriai Monika Šaltytė ir Juozas Bindokas.
Danutė Kalinauskaitė sako, kad kaip rašytoja ji sužydėjo sulaukusi Žemaitės amžiaus. Danutei Kalinauskaitei kalbos dalykai rūpi visą gyvenimą. „Jeigu esi rašantis žmogus, žodžiai tau yra medžiaga, iš kurios lipini tikrovę. Man ne taip svarbu kas, bet svarbu, kaip tai yra padaryta. Man labai svarbus stilius, nes, jei neturi stiliaus, nėra ko užsiimti rašymais.“
D.Kalinauskaitė – redaktorė, žurnalistė, Valstybinės lietuvių kalbos komisijos narė, dirba Žodyno pakomisėje. 2017-ųjų – Lietuvių kalbos kultūros metų kontekste Danutės Kalinauskaitės kūryba dar labiau suspindi. Tarsi grynuolis, saugantis lietuvių kalbos unikalumą ir originalumą, lietuvių kalbą kaip kultūros paveldą.
„Visi mano žodžiai, taip pat reti – iš namų. Aš nedažnai knisuosi Didžiajame lietuvių kalbos žodyne, – labai gražiai kalbėdavo abu mano tėvai. Tėtis, siuvėjas, buvo apsigimęs pasakotojas. Už knygų pasaulį turiu padėkoti savo bronchitams ir plaučių uždegimams.
„Kaip redaktorė išmokau labai daug dalykų, kurie padeda pačiai rašant. Labai nemėgstu kiaurų frazių, palaidų sakinių, žinau, kad reikia laiku padėti tašką.“
„Kūrybinis rašymas – tai vaizduotės lavinimas ir fantazijos išlaisvinimas, savęs pažinimas, psichoterapija, nuotykis. Pagaliau tavo, kaip skaitytojo, gebėjimų ugdymas (…) Tik nė už ką nesutiksiu, kad kūrybinio rašymo praktika gali bet ką padaryti rašytoju, didžiai nustembu, kai išgirstu tuo šventai įtikėjusius…“
Apie autorę: Danutė Kalinauskaitė gimė 1959 m. Kaune, Vilniaus universitete studijavo lietuvių kalbą ir literatūrą. 1987 m. pasirodė pirmoji jos knyga „Išėjusi šviesa“. Vėliau rašytoja kuriam laikui pasitraukė iš literatūrinio gyvenimo. Po beveik šešiolikos metų pertraukos, 2003-iaisiais pasirodė apsakymas „Namo“ . 2008 m. išleistas antras novelių rinkinys „Niekada nežinai“, 2015 m. – novelių rinkinys „Skersvėjų namai“.
D.Kalinauskaitė 1983 m. Vilniaus universitete baigė lituanistikos studijas. 1983–1994 m. dirbo žurnaliste („Moksleivio“ žurnalas), vėliau redaktore įvairiose leidyklose, daugiausia – „Baltose lankose“, nuo 2004 m. – Lietuvių literatūros ir tautosakos instituto Leidybos centre. Yra redagavusi ir rengusi spaudai įvairaus pobūdžio leidinius: užsienio ir lietuvių autorių grožinius kūrinius (proza ir poezija), filosofinius, literatūrologinius tekstus, tęstinį leidinį „Baltos lankos“ (Tekstai ir interpretacijos), vadovėlį studentams filologams „XX amžiaus literatūros teorijos“, serijos „Naujosios literatūros studijos“ knygas, mokslinį žurnalą „Colloquia“, palikimo knygas, monografijas, dienoraščius, atsiminimus , dailės albumus ir kt.

A p d o v a n o j i m a i :
1987 m. Antano Jonyno premija už knygą „Išėjusi šviesa“.
2006 m. Antano Vaičiulaičio premija už novelę „Namo“, išspausdintą „Metų“ žurnale.
2009 m. Lietuvos rašytojų sąjungos premija už knygą „Niekada nežinai“.
2009 m. Lietuvių literatūros ir tautosakos instituto premija. Knyga „Niekada nežinai“ išrinkta 2008 m. kūrybiškiausia knyga.
2015 m. knyga „Skersvėjų namai‟ įtraukta į kūrybiškiausių metų knygų dvyliktuką; 2016 m. nominuota Metų knygos rinkimuose prozos kategorijoje.
